耿紀

耿紀，字季行，扶風茂陵人，係東漢末年嘅官員。佢嘅祖先係耿弇細佬耿國。

佢細個時就有幾好嘅名聲，先係做丞相掾屬，曹操覺得佢係人才，於是之後遷爲侍中，然後做少府。建安二十三年，耿紀共太醫令吉本、司直、喺正月時喺許都發動對曹操嘅誅殺，目標係丞相府，因爲嗰陣時曹操已經逼到漢獻帝封佢做魏王，佢哋呢班人不滿曹操企圖篡漢室帝位，而當時南面關羽兵力強盛，而曹操喺鄴，留丞相長史王必喺許都督軍，佢哋想殺咗王必，然後帶住天子搵劉備搬救兵去攻打魏王曹操。

佢哋漏夜燒丞相府大門，又派內應，支箭射中王必膊頭。王必唔知邊個打佢，而平素同金禕老友，想走難去佢度。金禕屋企唔知係王必，以爲係自己人，應錯聲，畀王必知咗，於是走難去城南。天光時，耿紀等人散夥，以爲王必死咗，結果王必同中郎將嚴匡平定咗場起事，耿紀同吉本等人被處斬。耿紀喺就來斬頭時，呼叫曹操個名，話：「衰在唔係自己諗呢件事，竟然畀班僆仔誤咗！」佢哋斬頭同時，佢哋三族亦受牽連，當時同佢哋有拉掕嘅好多人都死埋。

參攷資料 

類:陝西人
類:東漢人
類:三國人
紀